የኢህአዴግ ምክር ቤት የቀጣይ አቅጣጫዎችን በማስቀመጥ መደበኛ ስብሰባውን አጠናቀቀ
አዲስ አበባ፤ መጋቢት 15/2006 (ዋኢማ) – የኢትዮጵያ ህዝቦች አብዮታዊ ዴሞክራሲያዊ ግንባር (ኢህአዴግ) ምክር ቤት በዛሬ ውሎው የ2006ዓ.ም የመጀመሪያው መንፈቅ ዓመት የመንግስትና የድርጅት ዓበይት ተግባራት አፈጻጸምን ከገመገመ በኋላ   የቀጣይ የትኩረት አቅጣጫዎችን በማስቀመጥ ስብሰባውን ማጠናቀቁን አስታወቀ።የኢህአዴግ ምክር ቤት ለዋልታ ኢንፎርማሽን ማዕከል በላከው መግለጫ እንዳስታወቀው  ምክር ቤቱ  የአዲስ አበባ ቀላል ባቡር ፕሮጀክትን ጨምሮ በአገር አቀፍ ደረጃ የባቡር መስመር ለመገንባት የተያዘውን ዕቅድ ተግባራዊ ለማድረግ ርብርብር እየተደረገ መሆኑን በመግለፅ ስራው በተሻለ ፍጥነት ተጠናክሮ እንዲቀጥል አቅጣጫ አስቀምጧል፡፡የታላቁ የኢትዮጵያ ህዳሴ ግድብን ጨምሮ የሌሎች የኤሌክትሪክ ሃይል ግንባታ ፕሮጀክቶችን አፈፃፀምንም በዝርዝር የገመገመ ሲሆን ሁሉም ፕሮጀክቶች በተቀመጠው አቅጣጫ መሰረት እየተከናወኑ መሆኑን ያረጋገጠው ምክር ቤቱ  የተወሰነ መዘግየት የነበረበት የስኳር ፕሮጀክት አሁን እየተፋጠነ በመሆኑ ስራው ተጠናክሮ እንዲቀጥል አሳስቧል።ህዝቡ የታላቁ የኢትዮጵያ ህዳሴ ግድብ በራሱ ዓቅም ለመገንባት በገባው ቃልና በተግባር ባሳየው ከፍተኛ  ተነሳሽነት መሰረት ቀጣይነት ያለው ርብርብ እያደረገ መሆኑ በማረጋጋጥ ይኸው የህዝብ ተሳትፎ ተጠናክረ መቀጠል ይገባዋል ማለቱንም መግለጫው ጠቁሟል፡፡የዋጋ ንረትን ለመቆጣጠር በበጀት አመቱ አስፈላጊ ናቸው የተባሉ የሞኒተሪግና የፊስካል ፖሊሲዎች ተግባራዊ የማድረግና የንግድ ስርዓቱን ዘመናዊና ቀልጣፋ የማድረግ ስራዎች ተግባራዊ በመደረግ ላይ ናቸው ያለው ምክር ቤቱ የዋጋ ንረትን የመቆጣጠር ዘላቂው መፍትሄ ምርትና ምርታማነትን ማሳደግ በመሆኑ በሁሉም ዘርፎች እየተካሄደ ያለው ርብርብ ተጠናክሮ መቀጠል እንደሚገባው አስምሮበታል፡፡የኤክስፖርት አፈፃፀምን በተመለከተ በየዓመቱ እድገት የታየበት መሆኑን ገምግሞ አፈፃፀሙ በዕድገትና ትራንስፎርሜሽን ዕቅዱ ላይ ከተቀመጠው ግብ አንፃር ዝቅተኛ በመሆኑ በከፍተኛ ርብርብ መሻሻል ያለበት እንደሆነ በአፅንኦት አሳስቧል።መግለጫው አያይዞም ከኤክስፖርት አፈፃፀማችን ጋር የተያያዘው የንግድ ሚዛን ጉድለት የታየበት በመሆኑ ይህንን ለማስተካከል በተለይም በግብርና ምርትና ምርታማነት አቅርቦት ላይ በያዝነው ዓመት ከተደረገው ርብርብ በላቀ ደረጃ መፈፀመ እንዳለበት ምክር ቤቱ አቅጣጫ አስቀምጧል።በማኑፋክቸሪንግ ዘርፍ እመርታ ለማምጣት በተለይ ለጥቃቅንና አነስተኛ ተቋማት የሚደረገውን የዓቅም ግንባታ በማጠናከር እየጨመረ የመጣውን የውጭ ቀጥተኛ ኢንቨስትመንት ፍላጎትና ተጨባጭ ታዳጊነት አሟጦ ለመጠቀም የሚያስችል የአንደ መስኮት አገልግሎት የሚታይበትን ክፍተት በመቅረፍ ውጤታማ ማድረግ እንደሚገባ አስምሮበታል።የግል ባለሃብቱን ተወዳዳሪነት ለማሳደግ የሎጂስቲክስ አገልግሎቱን ለማዘመን የተለያዩ እርምጃዎች መወሰዳቸውን ያወሳው ምክር ቤቱ አሁንም መስተካከል የሚገባቸው ጉዳዮች እንዳሉ በመገምገም ስር ነቀል ለውጥ በሚያመጣ አግባብ ማስተካከል እንደሚገባ ማሳሰቡን መግለጫው ያሳያል። ከጉምሩክ ጋር በተያየዘም ባለፉት ዓመታት በተወሰዱት እርምጃዎች በርካታ መሻሻሎች የመጡ ቢሆንም ለውጡን ከዳር ለማድረስ በዝርዝር እየተፈተሸ መስተካከል እንዳለበት አቅጣጫ አስቀምጧል።የግሉን ዘርፍ ከሚፈታተኑት ጉዳዮች አንዱ በፍጥነት እያደገ ከመጣው ዕድገታችን ጋር ተያይዞ የተፈጠረው የኃይል አቅርቦት ፍላጎትና ይዘን ከቆየነው የስርጭት መስመሮች ደካማነትና የሰብስቴሽኖች ማነስ ሳቢያ የሚታየው የኃይል መቆራረጥ መሆኑን የገመገመው ምክር ቤቱ ይህንን ችግር ለዘለቄታው ለመፍታት የተጀመረው እንቅስቃሴ ተጠናክሮ እንዲቀጥል አቅጣጫ አስቀምጧል።ምክር ቤቱ የመልካም አስተዳደር ችግሮችን በዘላቂነት ለመፍታት የሚቻለው የኪራይ ሰብሳቢነት የፖለቲካል ኢኮኖሚን በልማታዊነት በመቀየር ላይ በተመሰረተ የተራዘመ ትግል በመሆኑ በዚህ ረገድ የተጀመሩ ስራዎች ተጠናክረው እንዲቀጥሉ የሚያስችሉ አቅጣጫዎችን አስቀምጧል፡፡ድርጅቱና ልማታዊ መንግስቱ በሁሉም መስኮች አገራችን ከነበረችበት ችግር እየወጣች ያለችበትን ልማት በህዝቡ ተሳትፎ እያረጋገጠ መሆኑን ያወሳው ምክር ቤቱ ፈጣኑ ዕድገት  እየፈጠረው ያለውን የአገልግሎት ፍላጎቶች ታሳቢ ያደረገ የአጭርና የረጅም ጊዜ እቅዶችን ይዞ እየተረባረበ እንዳለ ገምግሟል ብሏል መግለጫው።መግለጫው አያይዞም  በከተሞች የውሃ፣ የስልክና የመብራት አገልግሎቶች ችግሮች መኖራቸውንና ለመፍታትም ርብርብ እየተደረገ መሆኑን በማረጋገጥ   ይህንኑ በማጠናከር ግልጽነትና ተጠያቂነትን ባረጋገጠ ሁኔታ   የህዝብን እርካታ ለማረጋገጥ የተጀመረው ልማታዊ መንገድ ተጠናክሮ እንደሚቀጥል ምክር ቤቱ አረጋግጧል።ከዚሁ ጋር በተያያዘ መልካም አስተዳደርን በማስፈን ረገድ የተሻለ ውጤት ማስመዝገብ የጀመሩ አካባቢዎችና ተቋማት የሚበረታቱበትና ልምዳቸውን የሚያካፍሉበት፣ በአንፃሩ ደግሞ ተጨባጭ ውጤት ማምጣት ያልቻሉ በአግባቡ ተጠያቂ የሚሆኑበትን አሰራር በጥብቅ በመተግበር የህዝቡን እርካታ ማረጋገጥ እንደሚገባም አቅጣጫ አስቀምጧል፡፡ምክር ቤቱ አያይዞም  ድህነትንና ኋላቀርነትን በማሸነፍ የህዝባችን የኑሮ ሁኔታ በቀጣይነት በማሻሻል የሀገራች ዕድገት ወደተሻለ ደረጃ በማሸጋገር ህዳሴአችንን ለማረጋገጥ የተነደፈው የዕድገትና ትራንስፎርሜሽን ዕቅድ ለማሳካት ከፍተኛ ርብርብ እየተደረገ  በመሆኑ  አረጋግጧል።በአፈፃፀማቸው ጥሩ ደረጃ ላይ የደረሱትን በማጠናከርና በአፈፃፀም ዝቅተኛ ደረጃ ላይ የሚገኙትን ትኩረት ሰጥቶ ለመፈጸም የሚያስችሉ አቅጣጫዎችን በማስቀመጥ ስብሰባውን ማጠናቀቁ የኢህአዴግ ምክር ቤት ፅሕፈት ቤት ለዋልታ ኢንፎርሜሽን ማዕከል  በላከው መግለጫ አስታውቋል።